După ce a scos un rezultate de egalitate în Germania, scor 2-2, ”galacticii” au prima șansă la calificare. În finala de pe Wembley, care va avea loc la 1 iunie, a ajuns deja Borussia Dortmund.
Stadionul Santiago Bernabeu a devenit centrul universului odată cu meciul Real – Bayern, din manșa secundă a semifinalelor Champions League, iar un fost jucător de la CFR Cluj a reușit să-și facă loc într-o lojă plină de megastaruri.
Este vorba de fostul jucător brazilian Julio Baptista, care a îmbrăcat tricoul formației din Gruia pe finalul a 2 partide din sezonul 2018-2019. Însă, prezența acestuia la o întâlnire atât de importantă este legată de cele două stagiuni petrecute la Real, alături de care a câștigat un titlu în La Liga.
Acum în vârstă de 42 de ani, mijlocașul Julio Cesar Clemente Pereira Baptista a avut onoarea de a vedea duelul dintre Real Madrid și Bayern Munchen într-o companie selectă într-una dintre lojele de pe Bernabeu.
Brazilianul a luat loc între fostul mare atacant Raul Gonzalez și Alvaro Arbeloa, într-o lojă în care se mai aflau Clarence Seedorf, Oliver Kahn sau pilotul de Formula 1 Fernando Alonso, un mare fan al Realului.
La meci au mai asistat și alte nume importante din lumea sportului, precum Sami Khedira, Michael Owen, Rio Ferdinand și o mulțime de legende ale lui Bayern. Florentino Perez, președintele Realului, a văzut jocul alături omologul său Herbert Hainer și de Jan-Christian Dreesen, directorul executiv al clubului german.
Fanii madrileni s-au întrecut pe sine înainte de începerea partidei. Ei au prezentat o coregrafie demnă de o semifinală de Champions League în care întregul stadion a fost colorat în alb și violet.
Mai mult, în peluza unde stă grupul cel mai dur al galeriei ibericilor a fost afișat un banner pe care scria: ”Real Madrid nu renunță niciodată”, cu trimitere la nenumăratele situații dificile pe care ”galacticii” le-au trecut cu bine.
Momente fantastice au fost surprinse și în momentul în care autocarul echipei se îndrepta către Santiago Bernabeu înainte de joc. Fanii au luat cu asalt străzile și au creat o atmosferă incredibilă prin care au încercat să le dea încredere favoriților.